跋盧申之所藏韋偃三馬
作者：樓鑰
朝代：宋

paragraphs: 嗟哉馬之生，馳驟乃其性。
一爲人所羈，寸步不得騁。
局促閑廐中，專俟圉人令。
調服無踶齧，始可用朝請。
戰騎冒鋒鏑，或致隕其命。
繡羈非不華，金狨號爲盛。
青黄木之災，此亦馬所病。
立仗尤貴重，一鳴輒斥屏。
何如在牧時，卧起玩烟景。
豐草勝芻豆，清波恣游泳。
韋侯擅筆精，幻出無人境。
思陵賜珍題，昭回光炳炳。
身方縛名韁，三年慙負乘。
細窺樂寬閒，悠然動歸興。